20-årige Chung Yoo-ra fra Sydkorea er lige nu i Nordjyllands Politis varetægt.

Hun tilhører Sydkoreas elite og blev anholdt i går efter et tip fra en sydkoreansk journalist, som er i Danmark for at grave i Chung Yoo-ras færden.

Den unge kvinde er nemlig tophistorie i Sydkorea på grund af hendes tråde til den skandaleramte sydkoreanske præsident Park Geun-hye.

Det fortæller Weekendavisens korrespondent i Sydkorea, Markus Bernsen, til DR Nyheder.

- At hun nu er dukket op i Danmark er meget interessant for de fleste sydkoreanere. Det er en rigtig stor historie. Det er det, som alle medier beskæftiger sig med her til morgen i Sydkorea, fordi denne her unge kvinde er i centrum af den politiske skandale, der har rullet i nogle måneder, siger han.

Læs også : Tip fra koreansk journalist førte til anholdelse i Aalborg

Det er endnu uvist, hvorfor den unge kvinde har opholdt sig i Danmark, og hvor længe hun har været her. Men det er formentlig i forbindelse med ridesport, idet hun er konkurrencerytter på topniveau.

Et sydkoreansk tv-hold rejste i november til Danmark for at finde hende i Aalborg. Og et stutteri på egnen bekræfter over for DR Nyheder, at hun var forbi 'for nogle måneder siden' for at se på en hest.

Det hele begyndte altså med denne her datter, som nu er arresteret i Aalborg. weekendavisens korrespondent Markus Bernsen.

Tidligere har hun og familien opholdt sig meget i Tyskland, hvor de ejer flere ejendomme og et stutteri.

Veninde med præsidenten

Anholdelsen af Chung Yoo-ra skete efter en international arrestordre via Interpol. Hun er en meget vigtig brik for de sydkoreanske myndigheder i efterforskningen af den sydkoreanske præsident, der har siddet på posten siden 2013 som landets første kvindelige præsident.

Kort fortalt er Chung Yoo-ra datter af præsidentens veninde Choi Soon-sil, der i det skjulte har fungeret som præsidentens tætte rådgiver.

Læs også : Korrespondent: Alle venter at Sydkoreas præsident går af

Faktisk har de haft et så tæt bånd, at Choi Soon-sil har fået adgang til stærkt fortrolige oplysninger og bag kulissen har styret regeringsarbejdet og politikken formuleret af præsidenten, forklarer Markus Bernsen.

Både præsidenten og hendes veninde, der altså har ageret som en slags hemmelig rådgiver, er desuden anklaget for at misbruge offentlige midler. Blandt andet skulle de have tvunget virksomheder til at donere penge til rådgiverens fonde.

Og selve skandalen, der nu koster præsidenten en rigsretssag og kan ende med at koste hende jobbet, skyldes ikke mindst rådgiverens datter.